b'\n_START_ARTICLE_\nJyv\xc3\xa4skyl\xc3\xa4n suurajot 1993\n_START_PARAGRAPH_\nJyv\xc3\xa4skyl\xc3\xa4n suurajot 1993 olivat 43. Jyv\xc3\xa4skyl\xc3\xa4n suurajot, ja ne j\xc3\xa4rjestettiin 27.-29. elokuuta 1993. Se oli rallin maailmanmestaruuskauden 1993 yhdeks\xc3\xa4s osakilpailu.\n_START_SECTION_\nOsallistujat\n_START_PARAGRAPH_\nKilpailuun ilmoittautui 116 autokuntaa. Mukana olivat tehdastalleista Toyota (Didier Auriol, Juha Kankkunen ja Hannu Mikkola), Subaru (Ari Vatanen ja Markku Al\xc3\xa9n), Mitsubishi (Kenneth Eriksson ja Armin Schwarz), ja Ford (Malcolm Wilson ja Sebastian Lindholm). Lancian Carlos Sainz puuttui kilpailusta t\xc3\xa4n\xc3\xa4kin vuonna, samoin kuin Fordin tehdaskuljettajat Massimo Biasion ja Francois Delecour. Tommi M\xc3\xa4kinen oli mukana Astra-teamin ilmoittamalla Lancialla._NEWLINE_Kankkusen kartanlukija Juha Piironen oli sairastunut aivoverenvuotoon Argentiinan rallin harjoituksissa. Piirosen tuuraajaksi Argentiinaan valittu Nicky Grist oli puolestaan jo ilmoittautunut Suurajoihin Armin Schwarzin kartanlukijaksi, joten Kankkusen kartanlukijana Suurajoissa oli ranskalainen Denis Giraudet._NEWLINE_Autoista MM-tason ensiesiintymisens\xc3\xa4 teki Subaru Impreza.\n_START_SECTION_\nReitti\n_START_PARAGRAPH_\nReitin pituus oli 1555,92 km, josta erikoiskokeita 507,53 km. Kolmen vuoden j\xc3\xa4lkeen reitti oli palautettu j\xc3\xa4lleen kolmip\xc3\xa4iv\xc3\xa4iseksi, ja reitin runko vastasi vuoden 1989 rakennetta siten, ett\xc3\xa4 perjantaina suunnattiin Pieks\xc3\xa4m\xc3\xa4en suuntaan, josta palattiin Harjun erikoiskokeelle, jonka j\xc3\xa4lkeen k\xc3\xa4ytiin lyhyell\xc3\xa4 lenkill\xc3\xa4 Jyv\xc3\xa4skyl\xc3\xa4n l\xc3\xa4nsipuolella._NEWLINE_Ensimm\xc3\xa4ist\xc3\xa4 kertaa MM-rallihistoriansa aikana Suurajot ei alkanut yleis\xc3\xb6erikoiskokeella, vaan ensimm\xc3\xa4inen erikoiskoe oli Valkola. Laajavuoren yleis\xc3\xb6erikoiskoetta ei my\xc3\xb6sk\xc3\xa4\xc3\xa4n ajettu kilpailun aikana ollenkaan.\n_START_SECTION_\nKilpailun kulku\n_START_PARAGRAPH_\nJuha Kankkunen teki pohjat ensimm\xc3\xa4isell\xc3\xa4 erikoiskokeella ja piti johtonsa rallin loppuun asti lukuun ottamatta EK 26:tta, jolloin Ari Vatanen onnistui nousemaan hetkeksi johtoon, mutta putosi j\xc3\xa4lleen toiseksi._NEWLINE_Kilpailun alussa n\xc3\xa4htiin dramatiikkaa, kun Markku Al\xc3\xa9n keskeytti ensimm\xc3\xa4isell\xc3\xa4 erikoiskokeella pienen ulosajon aiheuttamaan j\xc3\xa4\xc3\xa4hdytinrikkoon. Malcolm Wilson puolestaan kaatoi Fordinsa kahdesti, eik\xc3\xa4 jatkanut en\xc3\xa4\xc3\xa4 j\xc3\xa4lkimm\xc3\xa4isen ulosajon j\xc3\xa4lkeen._NEWLINE_Hannu Mikkolalle kilpailu oli uran viimeinen MM-osakilpailu. H\xc3\xa4n p\xc3\xa4\xc3\xa4sikin nyt maaliin Suurajoissa ensimm\xc3\xa4ist\xc3\xa4 kertaa vuoden 1983 voittonsa j\xc3\xa4lkeen._NEWLINE_Paras yksityiskuljettaja oli kahdeksanneksi sijoittunut Lasse Lampi. N-ryhm\xc3\xa4n voitti Jarmo Kyt\xc3\xb6lehto Mitsubishill\xc3\xa4\xc3\xa4n.'